Oʻzbekiston Respublikasi Vazirlar Mahkamasi huzuridagi Xalq salomatligi milliy kengashi faoliyatini tashkil etish toʻgʻrisida
(resolution, 2024-12-11)

Oʻzbekiston Respublikasi Prezidentining “Jismoniy tarbiya va ommaviy sportni yanada rivojlantirish chora-tadbirlari toʻgʻrisida” 2017-yil 3-iyundagi PQ-3031-son qarorida belgilangan vazifalarning ijrosini taʼminlash, shuningdek, mamlakatimizda jismoniy tarbiya va sportni aholi oʻrtasida yanada ommalashtirish ishlarining samaradorligini oshirishga koʻmaklashish maqsadida Vazirlar Mahkamasi qaror qiladi: 1. Oʻzbekiston Respublikasi Jismoniy tarbiya va sport vazirligi, Sogʻliqni saqlash vazirligi, Maktabgacha taʼlim vazirligi, Xalq taʼlimi vazirligi, Oliy va oʻrta maxsus taʼlim vazirligi, Madaniyat vazirligi, Oʻzbekiston Xotin-qizlar qoʻmitasi, Oʻzbekiston yoshlar ittifoqi, Oʻzbekiston Kasaba uyushmalari Federatsiyasi Kengashi, Oʻzbekiston faxriylarining ijtimoiy faoliyatini qoʻllab-quvvatlash “Nuroniy” jamgʻarmasi, Fuqarolarning oʻzini oʻzi boshqarish organlari faoliyatini muvofiqlashtirish boʻyicha Respublika kengashining Oʻzbekiston Respublikasi Vazirlar Mahkamasi huzuridagi Xalq salomatligi milliy kengashini (keyingi oʻrinlarda Kengash deb ataladi) tashkil etish toʻgʻrisidagi taklifiga rozilik berilsin. 2. Quyidagilar: Oʻzbekiston Respublikasi Vazirlar Mahkamasi huzuridagi Xalq salomatligi milliy kengashining tarkibi 1-ilovaga muvofiq; Oʻzbekiston Respublikasi Vazirlar Mahkamasi huzuridagi Xalq salomatligi milliy kengashi toʻgʻrisidagi nizom 2-ilovaga muvofiq tasdiqlansin. 3. Quyidagilar Kengashning asosiy vazifalari etib belgilansin: aholi salomatligini jismoniy tarbiya va sport orqali muhofaza qilish sohasida barcha darajalardagi hokimliklar va idoralararo, ayniqsa, jamoat tashkilotlarining oʻzaro hamkorligini yoʻlga qoʻyish; vazirliklar, davlat qoʻmitalari, davlat boshqaruvi organlari va barcha darajalardagi hokimliklarning aholi salomatligini muhofaza qilish borasidagi vazifalar ijrosi haqidagi hisobotlarini muntazam eshitish; jismoniy tarbiya va sport sohasidagi davlat siyosati amalga oshirilishi holati tahlil qilinishini tashkil etish; jismoniy tarbiya va sport, shuningdek, jismoniy tarbiya-sogʻlomlashtirish bilan shugʻullanuvchilar oʻrtasida tadbirlar (musobaqalar, mashgʻulotlar, festival va shu kabilar) oʻtkazilishining tizimli monitoringini olib borish; respublikada jismoniy tarbiya va sport sohasida qabul qilingan qonunchilik hujjatlari toʻliq va sifatli bajarilishi choralarini koʻrish. 4. Belgilansinki, Kengash jamoatchilik asosida faoliyat yuritadi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi jismoniy tarbiya va sport vaziri D.X. Nabiyev zimmasiga yuklansin. A.N. Aripov—Oʻzbekiston Respublikasining Bosh vaziri, milliy kengash raisiA.A. Abduxakimov—Oʻzbekiston Respublikasi Bosh vazirining oʻrinbosari, milliy kengash raisining oʻrinbosariLavozimiga koʻra—Bosh vazir oʻrinbosari — Oila va xotin-qizlar qoʻmitasi raisi, milliy kengash raisining oʻrinbosariKengash aʼzolari:D.X. Nabiyev —Oʻzbekiston Respublikasi jismoniy tarbiya va sport vaziri A.Q. Shadmanov—Oʻzbekiston Respublikasi sogʻliqni saqlash vaziriI.U. Majidov—Oʻzbekiston Respublikasi oliy va oʻrta maxsus taʼlim vaziriR.M.Shaabduraxmanov—Oʻzbekiston Milliy olimpiya qoʻmitasi raisiSh.X. Shermatov—Oʻzbekiston Respublikasi xalq taʼlimi vaziriA.V. Shin—Oʻzbekiston Respublikasi maktabgacha taʼlim vaziriB.S. Sayfullayev—Oʻzbekiston Respublikasi madaniyat vaziriQ.Q. Quranbayev—Oʻzbekiston yoshlar ittifoqi Markaziy Kengashi raisiQ.M. Rafikov—Oʻzbekiston Kasaba uyushmalari Federatsiyasi Kengashi raisiSh.I. Jalilov—Oʻzbekiston “Nuroniy” jamgʻarmasi raisiR.T. Mamatov —Oʻzbekiston Respublikasi mahalla va oilani qoʻllab-quvvatlash vaziriR.S.Irmatov—futbol boʻyicha xalqaro toifadagi hakamX.M.Dusmatov—boks boʻyicha Olimpiya oʻyinlari gʻolibiR.R. Sobirov—dzyudo boʻyicha 3-karra Olimpiya oʻyinlari sovrindorilavozimi boʻyicha—Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari 1. Ushbu Nizom Oʻzbekiston Respublikasi Vazirlar Mahkamasi huzuridagi Xalq salomatligi milliy kengashining (keyingi oʻrinlarda Kengash deb ataladi) faoliyati tartibini belgilaydi. 2. Kengash jismoniy tarbiya va sportga oid davlat siyosatini amalga oshirishda ishtirok etuvchi davlat organlari va muassasalarga koʻmaklashish maqsadida tashkil qilingan, jamoatchilik asosida faoliyat yurituvchi idoralararo muvofiqlashtirish va maslahat organi hisoblanadi. 3. Kengash oʻz faoliyatida Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Nizomga va boshqa qonunchilik hujjatlariga amal qiladi. 4. Kengash oʻz faoliyatini davlat organlari va muassasalari, nodavlat notijorat tashkilotlari hamda fuqarolik jamiyatining boshqa institutlari bilan oʻzaro hamkorlikda amalga oshiradi. 5. Quyidagilar Kengashning asosiy vazifalari hisoblanadi: aholi salomatligini jismoniy tarbiya va sport orqali muhofaza qilish sohasida barcha darajalardagi hokimliklar va idoralararo, ayniqsa, jamoat tashkilotlarining oʻzaro hamkorligini yoʻlga qoʻyish; vazirliklar, davlat qoʻmitalari, davlat boshqaruvi organlari va barcha darajalardagi hokimliklarning aholi salomatligini muhofaza qilish borasidagi vazifalar ijrosi haqidagi hisobotlarini muntazam eshitish; jismoniy tarbiya va sport sohasidagi davlat siyosati amalga oshirilishi holati tahlil qilinishini tashkil etish; jismoniy tarbiya va sport, shuningdek, jismoniy tarbiya-sogʻlomlashtirish bilan shugʻullanuvchilar oʻrtasida tadbirlar (musobaqalar, mashgʻulotlar, festival va shu kabilar) oʻtkazilishining tizimli monitoringini olib borish; respublikada jismoniy tarbiya va sport sohasida qabul qilingan qonunchilik hujjatlari toʻliq va sifatli bajarilishi choralarini koʻrish; aholi oʻrtasida toʻgʻri ovqatlanishni tashkil etish ishlarini muvofiqlashtirish. 6. Kengash oʻziga yuklangan vazifalarni bajarish uchun quyidagi funksiyalarni amalga oshiradi: a) aholi salomatligini jismoniy tarbiya va sport orqali muhofaza qilish sohasida barcha darajalardagi hokimliklar va idoralararo, ayniqsa, jamoat tashkilotlarining oʻzaro hamkorligini yoʻlga qoʻyish sohasida: aholi salomatligini jismoniy tarbiya va sport orqali muhofaza qilishda hududiy hokimliklar va idoralararo, ayniqsa, jamoat tashkilotlarining hamkorligini tashkil etish; aholining yoshi, jismoniy qobiliyati va harakatlanishi faolligini takomillashtirish, mehnatga boʻlgan layoqatini oshirish, zararli odatlar hamda turli kasalliklarning oldini olish va sogʻlom turmush tarzi koʻnikmalarini shakllantirish maqsadida ularning umumiy jismoniy tayyorgarligini belgilovchi sport meʼyorlarini oʻz ichiga olgan “Alpomish” va “Barchinoy” maxsus testlarini respublikaning barcha hududlarida samarali joriy etish ishlariga koʻmaklashish va keng qamrovli targʻibot ishlarini olib borish; jismoniy tarbiya va sport bilan shugʻullanishni ommalashtirish ishlarini tashkil etishga koʻmaklashish; barcha tuman (shahar)larda ommaviy sport, jismoniy tarbiya va sogʻlomlashtirish tadbirlari, shu jumladan, sportning milliy turlari boʻyicha xalq oʻyinlari va musobaqalarning, aholi, ayniqsa, yoshlar, xotin-qizlar, keksalar va qishloq aholisi oʻrtasida muntazam ravishda tashkil etilishiga koʻmaklashish; jismoniy va maʼnaviy sogʻlom oʻsib kelayotgan avlodni kamol toptirishning muhim sharti sifatida ommaviy bolalar sportini rivojlantirishga, bolalarda sogʻlom turmush tarziga intilishni va sportga muhabbatni singdirishni taʼminlashda koʻmaklashish; vazirliklar, idoralar, tashkilotlar hamda mulkchilik shakllaridan qatʼiy nazar, barcha yuridik shaxslarning ish vaqti davomida 3 — 5 daqiqali ishlab chiqarish gimnastikasi bilan muntazam shugʻullanishlarini hamda barcha ommaviy axborot vositalarida har kuni uch marta (tonggi, kunduzgi va kechki) 3 — 5 daqiqadan iborat ommaviy badantarbiya mashgʻulotlari namoyishi va yoritilishini tahlil qilish; b) vazirliklar, davlat qoʻmitalari, davlat boshqaruvi organlari va barcha darajalardagi hokimliklarning aholi salomatligini muhofaza qilish borasidagi vazifalar ijrosi haqidagi hisobotlarini muntazam eshitish sohasida: davlat organlari va tashkilotlari xodimlari jamoasining sogʻlom turmush tarzini qoʻllab-quvvatlash, ularning jismoniy faolligi darajasini oshirish maqsadida barcha zarur sharoitlarni yaratish, ushbu vazifalarga erishishga qaratilgan chora-tadbirlarni muntazam tashkil qilib borishda rahbarlarning faoliyati yuzasidan hisobotlarini muntazam eshitish samaradorligini baholash; aholi salomatligini muhofaza qilish sohasida davlat dasturlari ishlab chiqilishida ishtirok etish; davlat organlari va muassasalari, nodavlat notijorat tashkilotlari, fuqarolarning oʻzini oʻzi boshqarish organlari bilan Oʻzbekiston Respublikasida aholi salomatligini muhofaza qilish borasida jismoniy tarbiya va ommaviy sportni yanada rivojlantirish dasturida belgilangan talablarni amalga oshirishda oʻzaro hamkorlikni taʼminlash; v) jismoniy tarbiya va sport sohasidagi davlat siyosati amalga oshirilishi holati tahlil qilinishini tashkil etish sohasida: jismoniy tarbiya va sportni rivojlantirish borasida keng jamoatchilik fikrini oʻrganish, tahlil qilish, ushbu sohadagi ishlarni yanada takomillashtirishga doir takliflar ishlab chiqish; jismoniy tarbiya va sportga oid davlat siyosatini amalga oshirishda yuzaga kelayotgan muammo va yoʻl qoʻyilayotgan kamchiliklarni bartaraf etishga koʻmaklashish; mamlakatda sport turlarini, sport industriyasi va infratuzilmasini rivojlantirishga doir takliflar ishlab chiqish; jismoniy tarbiya-sogʻlomlashtirish inshootlaridan samarali foydalanish, sport seksiyalari tashkil etish yuzasidan takliflar ishlab chiqish; jismoniy tarbiya va sport sohasida xalqaro hamkorlikni mustahkamlashda qatnashish; jismoniy tarbiya va sport bilan bogʻliq ishlarning holatini oʻrganish uchun ishchi komissiyalar va (yoki) ekspert guruhlar tashkil etish, shuningdek, ushbu komissiya va guruhlar faoliyatiga tegishli mutaxassislarni jalb qilish; g) jismoniy tarbiya va sport, shuningdek, jismoniy tarbiya-sogʻlomlashtirish bilan shugʻullanuvchilar oʻrtasida tadbirlar (musobaqalar, mashgʻulotlar, festival va shu kabilar) oʻtkazilishining tizimli monitoringini olib borish sohasida: maxsus testlar asosida umumiy oʻrta taʼlim maktablarining barcha sinflari, kollej, litsey va oliy taʼlim muassasalarining barcha kurslari talabalari oʻrtasida (tibbiy guruhga kiruvchilardan tashqari) hamda ushbu muassasalarda faoliyat yuritayotgan oʻqituvchilar, professorlar va boshqa xodimlar oʻrtasida musobaqalar oʻtkazish hamda boshqa sohalarda mehnat qilayotganlar uchun sogʻlomlashtirish yoʻnalishidagi musobaqalarni tashkil etish, shuningdek, harbiy xizmatchilar va huquqni muhofaza qiluvchi organlar xodimlari uchun maxsus oʻtkaziladigan mashgʻulotlar uyushtirilishi monitoringini olib borish; davlat organlari va muassasalari, nodavlat notijorat tashkilotlar, ommaviy axborot vositalari va fuqarolik jamiyatining boshqa institutlari bilan birgalikda jismoniy tarbiya va sport bilan shugʻullanishni ommalashtirish ishlarini tashkil etish; d) respublikada jismoniy tarbiya va sport sohasida qabul qilingan qonunchilik hujjatlari toʻliq va sifatli bajarilishi choralarini koʻrish sohasida: Oʻzbekiston Respublikasining “Jismoniy tarbiya va sport toʻgʻrisida”gi Qonuni talablarining hayotga toʻlaqonli joriy etilishini: Oʻzbekiston Respublikasida jismoniy tarbiya va ommaviy sportni yanada rivojlantirish dasturida nazarda tutilgan chora-tadbirlar va jamoatchilik nazorati oʻrnatilganligini; 2019 — 2023-yillar davrida Oʻzbekiston Respublikasida jismoniy tarbiya va ommaviy sportni rivojlantirish konsepsiyasini amalga oshirish chora-tadbirlari dasturi bajarilishi monitoringini olib borish va muhokama qilish; e) aholi oʻrtasida toʻgʻri ovqatlanishni tashkil etish ishlarini muvofiqlashtirish sohasida: aholini xavfsiz oziq-ovqat mahsulotlari bilan taʼminlash va aholi oʻrtasida mikronutriyent yetishmasligi profilaktikasi sohasida davlat siyosatini amalga oshirishda davlat va xoʻjalik boshqaruvi organlariga koʻmaklashish; fuqarolarni vitamin va mikronutriyent preparatlari bilan taʼminlash boʻyicha davlat dasturlarining ijro etilishini oʻrganib borish; aholi oʻrtasida zararli, xususan tarkibida tuz, qand, yogʻ miqdori meʼyoridan ortiq boʻlgan oziq-ovqat mahsulotlari targʻibotini cheklash boʻyicha qoʻshimcha chora-tadbirlarni amalga oshirish. 7. Kengash quyidagi huquqlarga ega: oʻz vakolatiga kiradigan masalalar boʻyicha davlat organlari va muassasalari, nodavlat notijorat tashkilotlaridan va fuqarolik jamiyatining boshqa institutlaridan belgilangan tartibda maʼlumotlarni soʻrash va olish; jismoniy tarbiya va sportga oid davlat siyosatini amalga oshirishda ishtirok etuvchi davlat organlari va muassasalari vakillarining axborotlarini muntazam eshitish; davlat organlari va muassasalarining jismoniy tarbiya va sport masalalari bilan bogʻliq faoliyati samaradorligini oshirishga doir tavsiyalar ishlab chiqish; jismoniy tarbiya va sportga doir normativ-huquqiy hujjatlar loyihalarini ishlab chiqish yuzasidan takliflar berish. Kengash qonunchilik hujjatlariga muvofiq boshqa huquqlarga ham ega boʻlishi mumkin. 8. Kengash oʻziga yuklangan vazifalar va funksiyalarning samarali bajarilishi uchun masʼuldir. 9. Kengashning rais, rais oʻrinbosarlari va aʼzolaridan iborat tarkibi Oʻzbekiston Respublikasi Vazirlar Mahkamasi tomonidan tasdiqlanadi. 10. Kengash oʻz faoliyatini doimiy asosda amalga oshiradi va oʻz yigʻilishlarini zaruratga koʻra oʻtkazadi. 11. Kengash raisi: Kengash faoliyatiga umumiy rahbarlik qiladi; rais oʻrinbosarlari va aʼzolari oʻrtasida vazifalarni taqsimlaydi; Kengash yigʻilishlarini tashkil etadi va ularga raislik qiladi; Kengash yigʻilishlarining kun tartibini tasdiqlaydi; Kengashning ish rejalarini tasdiqlaydi. Kengashning samarali faoliyatini taʼminlash boʻyicha boshqa vazifalarni amalga oshiradi. 12. Kengash raisi oʻrinbosarlari rais tomonidan oʻzlariga yuklangan vazifalarni amalga oshiradi hamda ushbu vazifalarning oʻz vaqtida va sifatli bajarilishi uchun shaxsan javob beradi. 13. Kengashning ishchi organi funksiyasini Oʻzbekiston Respublikasi Jismoniy tarbiya va sport vazirligi (keyingi oʻrinlarda Ishchi organ deb ataladi) amalga oshiradi. 14. Ishchi organ: Kengashning yillik ish rejalarini uning aʼzolari takliflari asosida ishlab chiqadi va ijrosi yuzasidan nazoratni amalga oshiradi; tasdiqlangan yillik ish rejasiga muvofiq Kengashning joriy faoliyatini tashkil etadi; Kengash yigʻilishlari kun tartibiga kiritiladigan masalalar boʻyicha materiallarning tayyorlanishini tashkil qiladi; Kengashning vakolati doirasiga kiruvchi masalalar yuzasidan qarorlar va boshqa hujjatlar loyihalarini tayyorlaydi; Kengash qarorlarining ijrosi yuzasidan nazorat va monitoringni tashkil qiladi; ommaviy axborot vositalari bilan oʻzaro hamkorlik qiladi; Kengash faoliyatini tashkiliy-texnik taʼminlashni amalga oshiradi. Ishchi organ qonunchilik hujjatlariga muvofiq boshqa funksiyalarni ham amalga oshirishi mumkin. 15. Kengash majlisini uning raisi boshqaradi. Kengash raisi boʻlmagan taqdirda, majlisni uning oʻrinbosarlaridan biri boshqaradi. Kengash majlisi aʼzolarining kamida uchdan ikki qismi hozir boʻlganda vakolatli hisoblanadi. 16. Kengash qarorlari Kengash aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda, Kengash raisining ovozi hal qiluvchi hisoblanadi. Kengash qarorlari yigʻilishda ishtirok etgan Kengash aʼzolari tomonidan imzolanadigan va Kengash raisi tomonidan tasdiqlanadigan bayonnoma bilan rasmiylashtiriladi. Bayonnomani imzolashda Kengash aʼzolari oʻzlarining alohida fikrlarini yozma ravishda bildirish huquqiga egadirlar. 17. Kengashni qayta tashkil etish va tugatish qonunchilik hujjatlarida belgilangan tartibda amalga oshiriladi.